આપણે ક્યારેય મળ્યા નથી પણ આપના અંગે છેલ્લા કેટલાય વર્ષોથી અખબારમાં વાંચ્યુ છે અને મારા સુરતના પત્રકાર મિત્રો પાસેથી જાણ્યુ છે. થોડા દિવસો પહેલા આપ હરિકૃષ્ણ ડાયમંડના કર્મચારીઓને દિવાળી નિમિત્તે 600 કાર આપી રહ્યા છો તેવા સમાચાર વાંચ્યા એટલે સહજ કૌતુક પણ થયુ અને સારૂ પણ લાગ્યુ. કારણ કે આ જમાનામાં ક્યો માલિક પોતાના કર્મચારીની પોતાના પુત્ર કરતા વધુ દરકાર રાખે? આ જાણી મને આપની અને આપના કામ અંગે જાણવાની ઉત્કંઠા વધી હતી. આમ પણ પત્રકારનો જીવ હોવાને કારણે કંઈક નવુ જાણવુ અને તે લોકો સુધી પહોંચાડવુ તે તો અમારા ડીએનએમાં હોય છે.